John Dyrby Paulsen (S), 2012-01-19:
Det er jo interessant at høre, hvad vi hver især får ud af sådan en lang finanslovdebat på sådan en dag som i dag.
Når vi i debatten har spurgt ind til VK-regeringens økonomiske politik – hos dem, der i dag er oppositionspartierne – tegner der sig nu et meget sådan interessant billede af svarene.
Liberal Alliance sagde klart og tydeligt, at det var en forkert økonomisk politik, der blev ført under VK.
De Konservative sagde, som jeg hørte det, meget tydeligt, at det ikke var De Konservative, der havde ansvaret for de 250 milliarder i underskud de sidste 4 år – det må så være Venstre.
Og jeg hørte heller ikke, at Dansk Folkeparti roste VK-regeringen for den økonomiske politik.
Spørgsmålet er så, hvad Venstre i virkeligheden synes.
Man bliver jo ikke overrasket, hvis Venstre ikke rigtig vil snakke om det og helst glider fuldstændig udenom.
Så det, man kan gøre, er jo at gå tilbage til VK-regeringens regeringsgrundlag fra november 2007.
Det var stort set samtidig med, at Venstre gik ud og sagde, at de økonomiske lærebøger skulle skrives om.
Hvis man tager nogle af de løfter, den daværende regering gav på det økonomiske område, var det bl.a., at man ville føre en økonomisk politik, der sikrede en stabil høj beskæftigelse.
Det løfte levede man ikke op til.
Vi har mistet 150.000 arbejdspladser de sidste 4 år.
Så lovede man også vælgerne og sig selv, at man ville føre en økonomisk politik, der sikrede betydelige strukturelle overskud på de offentlige finanser frem til 2011 og derefter i hvert fald overskud.
Det har den økonomiske politik fra den tidligere regering heller ikke levet op til.
Så lovede man at føre en politik, der sikrede, at den såkaldte ØMU-gæld ville falde.
Det har man heller ikke levet op til.
Så hvis man sådan spørger, hvad Venstre lovede ved sidste valg, og ser, om de har holdt det, må man nok sige, at Venstre indirekte indikerer, at VK-regeringens økonomiske politik klokkeklart slog fejl.
Derfor kan man jo godt forstå, at Venstre famler fuldstændig i blinde, når man spørger dem om, hvad de mener om finanspolitikken i Danmark.
Nu har de ikke længere embedsfolkene i Finansministeriet til at hjælpe sig, og det er derfor, det er meget belejligt at sige: Jamen det finanslovforslag, vi har, fremsatte vi allerede i august 2011.
Så lukker man fuldstændig øjnene for den udvikling, der er sket de sidste 6 måneder: betydelig forværring af den økonomiske situation, betydelig forværring af situationen i Europa, betydelig forværring af situationen på de finansielle markeder.
Det negligerer man fuldstændig og siger: Vi har jo et finanslovforslag tilbage fra august 2011.
Så er det, man bliver bekymret.
Hvis det er den måde, man har ført økonomisk politik på, i den tid man havde regeringsmagten, er der jo ikke noget sige til, at da krisen først kom, ramte den hårdere, end den burde have gjort.
For der er noget, der tyder på, at det, Venstre har gjort, er at sætte sig hen i hjørnet med hænderne for øjnene og så bare vente på og håbe på, at det hele vil gå over meget hurtigt af sig selv.
Det gør det ikke.
Og man kan, man har mulighed for at gøre noget, selv om udfordringerne er store.
Det er det finanslovforslag, vi har fremsat her, et klart eksempel på.
Jo, for de 11.000, der får et job i år, batter det noget.
Jo, for de mennesker, der ikke længere skal leve af fattigdomsydelserne, batter det noget.
Jo, for de 1.500 ekstra unge mennesker, der får en praktikplads, hjælper det noget.
Man kan gøre det.
Vi har overtaget et meget stort underskud på 100 mia. kr.
Alligevel har vi valgt at sige: Vi vil godt gøre noget – og det er finansieret krone til krone.
Jeg tror, det er mere ærligt at sige til danskerne: Vi vil godt forsøge at gøre noget ved den krise, vi vil godt skabe ny vækst, vi vil godt skabe arbejdspladser – til gengæld bliver vi også nødt til at finde finansieringen nu og her.
Underskuddet på 250 mia. kr. over de sidste 4 år svarer til 100.000 kr. pr. husstand.
Og det er en regning, VK-regeringen med sin økonomiske politik har sendt til danskerne.
Det synes jeg ærlig talt er skuffende.